青環海蛇

青環海蛇，又叫藍環海蛇，係蛇亞目海蛇科嘅一種有毒海蛇，目前未有人搵倒亞種。

特徵 
青環海蛇個頭中型，眼好細，吻鱗闊大，鼻端短。個身有黃色、綠色、橄欖色，身體側邊佈滿深色幼紋，背脊紋理闊啲，個肚有時有黑色嘅紋圍住。頸有黑色嘅幼紋。身長度大約 150 公分。

習性 
沿岸生活，有時會沖上沙灘擱淺。食魚類，蛇鰻為主。食物中絕大多數為尖吻蛇鰻，有時會有其他品種，根據福建省平潭縣嘅漁民所講，佢哋主要食蛇鰻嘅幼體。

生育 
青環海蛇係卵胎生嘅蛇，每次生 3-15 條蛇仔。

地理分佈 

青環海蛇廣泛出沒喺印度洋海域，包括波斯灣、伊朗、巴基斯坦、印度、斯里蘭卡、孟加拉國、緬甸、泰國、馬來西亞、菲律賓群島、韓國、日本、所羅門群島、南中國海、東中國海、中國山東及遼東沿岸、新畿內亞、澳洲等海域。

香港嘅狀況 
青環海蛇係香港最大型嘅海蛇。比較溫馴，唔會主動攻擊人，但喺1968年，喺大埔曾經有細路女響漁船上俾呢種海蛇咬死嘅記錄。以前香港啲漁民成日捉嚟食。但而家已經非常罕有。

用途 
青環海蛇雖然係一種有神經毒嘅蛇，但佢嘅皮、肉、脂肪都食得，亦可入藥同餵家畜。所以香港嘅漁民響冬天時亦會捉佢哋嚟賣，或者醃製做食物。

參考 
 Bussarawitt,S.; Rasmussen, A.R. & Andersen, M. 1989 A preliminary study on sea snakes (Hydrophiidae) from Phuket Harbor, Phuket Island, Thailand. Nat. Hist. Bull. Siam Soc., Bangkok 37 (2): 209-225
 Murray,J.A. 1887 Three New Species of Hydrophis. J. Bombay Nat. Hist. Soc. 2: 32-35
 《香港兩棲類及爬行類》

海蛇科
 香港爬蟲類

TIGR爬蟲類資料庫：青環海蛇

海蛇科